  Наталья Тетерина Ижкарысь Удмуртской урамысь 261 номеро юртлэн витетӥ подъездаз азьвыл улӥсь 31 семья пӧлысь 29-эз выль патеръёс басьтӥзы. Кылемез сделкаосты юнматонэн выро. Куашкам подъездын улӥсьёслэн улон интыенызы ужпум матысь дыре быдэстэмын луоз шуыса Удмуртиысь лэсьтӥськонъя, ЖКХ-я но энергетикая министр Иван Ястреб мерлыко вотэсбамаз ивортӥз. Со пусъе, басьтон-вузан сделкаос элькун но федерал коньдэтысь уксёен быдэстэмын Тодэ вайытом, 2017 арын 9-тӥ шуркынмонэ чагыр эстӥськон пуштэмен Ижкарысь Удмуртской урамысь 261 номеро юртлэн витетӥ секциез куашказ. Шимучырын сизьым адями быриз, соос пӧлын кык нылпиос. Следстви чакламъя, пуштонын та юртын ик улӥсь 27 аресъем воргорон янгыш, со янгыше уськытонлэн оглюкетэныз соглаш луиз. Али воргорон психиатрия стационаре выжтэмын. Пуштон бере юртлэсь витетӥ подъездзэ быдэсак сэрттӥзы, ньылетӥ но куатетӥ секциослэсь кыре потэм борддоръёссэс юнматӥзы но шуныттӥзы. Отын улӥсьёс туэ 3-тӥ южтолэзьысен доразы берытскыны быгатӥзы. 24-тӥ оштолэзьысен витетӥ подъездын улӥсьёс ыштэм патеръёссы понна сертификатъёс басьтыны кутскизы. Тегъёс: Ижкар Удмуртия улонинты Мерлык пуштонъёс  